**INFORMATĪVAIS ZIŅOJUMS**

**par 2019. gada 02.-03. maija neformālajā Eiropas Savienības konkurētspējas ministru sanāksmē izskatāmajiem jautājumiem**

**Neformālās konkurētspējas ministru sanāksmes darba kārtības jautājumi**

Rumānijas prezidentūra 2019. gada 02.-03. maijā Bukarestē, Rumānijā, organizē neformālo Eiropas Savienības (turpmāk – ES) konkurētspējas ministru sanāksmi (turpmāk – sanāksme), kas tiks veltīta ES rūpniecības, konkurētspējas un ES Vienotā tirgus jautājumiem.

Sanāksmē plānotas divas darba sesijas, kuru laikā tiks diskutēts par šādām tēmām:

1. *Uzņēmējdarbība, mazie un vidējie uzņēmumi (turpmāk – MVU), jaunuzņēmumi, tālākās izaugsmes uzņēmumi un to pienesums ES konkurētspējai;*
2. *Iekšējais tirgus – integrēta pieeja atbalstam rūpniecībai un labākai ES Vienotā tirgus noteikumu ieviešanai un izpildes nodrošināšanai;*

Darba pusdienās paredzēts apspriest:

1. *Energoietilpīgās rūpniecības ceļa karti*

**1. *Uzņēmējdarbība, MVU, jaunuzņēmumi, tālākās izaugsmes uzņēmumi un to pienesums ES konkurētspējai***

2012.gadā Eiropas Komisija (turpmāk - EK) nāca klajā ar Rīcības plānu uzņēmējdarbības jomā 2020.gadam - uzņēmējdarbības gara atdzīvināšana Eiropā, kas sniedz informāciju par īstenotajām uzņēmējdarbības aktivitātēm Eiropā, norādot, ka, lai Eiropā atsāktos izaugsme un nodarbinātības līmenis būtu augstāks, nepieciešams sniegt atbalstu MVU un īpaši jaunizveidotiem uzņēmumiem. Ziņojums ir kā papildinājums 2011.gada aprīlī publicētajam „Vidēja termiņa pārskatam par Mazās uzņēmējdarbības akta Eiropai īstenošanas gaitu” un 2012.gada oktobrī pieņemtajam ziņojumam par „Rūpniecības politiku”, kura rīcības plānā ietverts jauns redzējums un virkne darbību, kas jāveic ES un dalībvalstu līmenī, lai atbalstītu uzņēmējdarbību Eiropā.

EK Rīcības plāna uzņēmējdarbības jomā 2020.gadam uzdevums ir veicināt uzņēmējdarbības un inovāciju kultūru, kas palīdzētu stimulēt ekonomiku un radīt patiesu „Eiropas uzņēmējdarbības garu”, kurš spētu mobilizēt sabiedrību kopumā, lai varētu sasniegt visiem nozīmīgos mērķus.

Ziņojumā ir skaidri iezīmētas rīcības jomas- izglītība un apmācība uzņēmējdarbības jomā, lai veicinātu izaugsmi un uzņēmumu dibināšanu; uzņēmējiem labvēlīgu pamatnoteikumu nostiprināšana, likvidējot pašreizējos strukturālos šķēršļus un atbalstot uzņēmumus kritiskos uzņēmējdarbības attīstības cikla posmos, neaizmirstot par finansējuma nozīmi šajā procesā; uzņēmējdarbības kultūras pastiprināšana Eiropā un jaunas uzņēmēju paaudzes veidošana.

2016. gada 16. aprīlī EK publicēja paziņojumu „Eiropas rūpniecības digitalizācija. Digitālā vienotā tirgus priekšrocību izmantošana pilnā apmērā”. Tajā bija aplūkots pasākumu kopums, kas paredzēts, lai atbalstītu un savstarpēji sasaistītu valstu iniciatīvas visu rūpniecības nozaru un ar tām saistīto pakalpojumu digitalizācijai un veicinātu investīcijas, izmantojot stratēģiskās partnerības un tīklus.

2017.gada 13. septembrī, savukārt, tika publicēts ziņojums „Ieguldījumi gudrā, inovatīvā un ilgtspējīgā rūpniecības attīstībā. Atjaunotā ES rūpniecības politikas stratēģija”, ar kuru EK norāda rūpniecības nozares nozīmīgumu. Eiropas rūpniecības nozare ir spēcīga un joprojām saglabā savu vadošo lomu pasaulē. Tieši rūpniecības nozare nodrošina darba vietas 36 miljoniem ES iedzīvotāju, tādējādi nodrošinot Eiropas izaugsmi. Lai saglabātu un stiprinātu ES konkurences priekšrocības, kā arī spēju pielāgoties un ieviest inovācijas, kas veicina digitalizāciju, pāreju uz oglekļa mazietilpīgu attīstību un aprites ekonomiku, ir vajadzīgi nozīmīgi modernizācijas pasākumi. Komisijas ieskatā līdz 2020. gadam rūpniecībā nepieciešams panākt ES rūpniecības īpatsvara palielināšanos līdz 20% no ES IKP.

ES Digitālā vienotā tirgus stratēģijas iniciatīvas veicina nozares digitalizāciju un sabiedrisko pakalpojumu modernizāciju, tostarp arī informācijas un komunikācijas tehnoloģiju (turpmāk - IKT) attīstību, standartizācijas pasākumus, publiskā pārvaldības digitalizāciju, ātrgaitas savienojamības (tostarp 5G) un lietu interneta attīstību. Digitālā vienotā tirgus stratēģijas ietvaros EK ierosinājusi un ir pieņemti pasākumi arī tādās jomās, kā, piemēram, datu ekonomika, mākslīgais intelekts un augstas veiktspējas skaitļošana.

 Diskusijai ir izvirzīti sekojoši jautājumi:

* *Kādas Eiropas uzņēmējdarbību atbalstošas politikas mēs varam paredzēt turpmākajai desmitgadei, tai skaitā, domājot par atjauninātu darbības plānu ziņojumam par „Rūpniecības politiku”? Kādus jaunus elementus plānam būtu jāiekļauj, lai spēcinātu uzņēmējdarbību un saglabātu būtiskus uzņēmējus ES?*
* *Kā palielināt uzņēmēju, MVU, jaunuzņēmumu un strauji augošo uzņēmumu pienesumu ES iekšējai un globālajai konkurētspējai? Kas, jūsuprāt, papildus digitalizācijai un mākslīgajam intelektam varētu vislabāk veicināt MVU pienesumu Eiropas rūpniecības konkurētspējai?*

**Latvijas nostāja[[1]](#footnote-1)**

Jaunuzņēmumi un tālākās izaugsmes uzņēmumi ir nozīmīgs jaunu darba vietu radīšanas un inovācijas avots Latvijā. Saskaņā ar Centrālās statistikas pārvaldes (turpmāk – CSP) 2016.gada datiem, Latvijā bija 104209 ekonomiski aktīvie individuālie komersanti un komercsabiedrības, no kuriem 99,6% atbilda ES MVU kategorijas definīcijai: mikro uzņēmumi –91,1%, mazie uzņēmumi –7,5%, vidējie uzņēmumi –1,4%.[[2]](#footnote-2)

Latvija atbalsta iniciatīvas, kas paredzētas, lai sekmētu sadarbību un koordināciju starp dalībvalstīm, veicinot rūpniecības digitalizāciju. Vienlaikus norādām, ka pasākumu īstenošanai nevajadzētu radīt nesamērīgu finansiālo vai administratīvo slogu dalībvalstīm. No EK tiek gaidīta konkrēta rīcība, lai sekmētu MVU un jaunuzņēmumu izaugsmi un internacionalizāciju, atvieglotu šo uzņēmumu piekļuvi finansējumam, kā arī veicinātu MVU iesaistīšanos starptautiskajās vērtību un piegāžu ķēdēs un MVU digitālo pārveidi.

Latvijas IKT nozari raksturo ne vien pasaules klases uzņēmumi ar ilggadēju pieredzi, bet arī jaunuzņēmumi, kas spēj veiksmīgi sevi apliecināt globālā mērogā, kur konkurence ir īpaši liela. Turklāt IKT sektoram ir būtiska loma valsts tautsaimniecībā, ko raksturo arī statistika. Piemēram, nozares pievienotās vērtības īpatsvars Latvijas iekšzemes kopproduktā 2014.gadā bija 3,8%, bet vairāk kā 5,5 tūkstoši IKT nozares uzņēmumu radīja 3,1 miljardus EUR lielu apgrozījumu, šajos uzņēmumos nodrošinot aptuveni 26,6 tūkstošus darba vietu. Kopš 2017. gada Latvijas normatīvais regulējums ir pielāgots jaunuzņēmumu eko-sistēmu atbalstam.

Latvijā ar vien nozīmīgāki kļūst dažādi nozares tīklošanās pasākumi (*Digital Freedom Festival, TechChill*), kuri atļauj starptautiska mēroga kontaktu un ideju apmaiņu. Latvija uzskata, ka valsts pārvalde var spēlēt lomu atbalstot un veicinot starptautisku sadarbības platformu veidošanos attīstību.

Ticis prognozēts, ka pieprasījums pēc IKT speciālistiem Latvijā 2020. gadā pārsniegs piedāvājumu par 21%. Turklāt pieaugošā plaisa starp pieprasījumu un piedāvājumu draud samazināt mūsu uzņēmumu konkurētspēju, lai radītu jaunus, inovatīvus IKT produktus un pakalpojumus. Diemžēl saskaņā ar CSP datiem Latvijā izdevumi zinātniski pētnieciskajam darbam ilgstoši ir bijuši nelieli. Latvijas kvantitatīvais mērķis ir līdz 2020. gadam palielināt pētniecībā ieguldīto finansējumu līdz 1,5 % no Latvijas IKP, bet līdz 2030. gadam –līdz 3 % no IKP.

Latvija pozitīvi vērtē EK iniciatīvu pārskatīt Eiropas Stratēģisko investīciju fonda darbību (turpmāk -ESIF), paredzot, ka 40% no ESIF papildu riska uzņemšanās spējas tiks izmantoti finansējuma pieejamības palielināšanai MVU un ka Eiropas Investīciju banka palielinās finansējuma īpatsvaru uzņēmumiem ar vidēji lielu kapitālu. Tai pat laikā saredzam nepieciešamību pēc plašākas ES līmeņa informatīvajām kampaņām par ES dalībvalstu atbalsta instrumentiem industriālās inovācijas attīstībai. Latvija atzinīgi vērtē Komisijas iniciatīvas finansējuma pieejamības atvieglošanai inovatīviem uzņēmumiem attīstības sākumstadijā, t.sk., Komisijas fokusu uz jaunuzņēmumiem un tālākās izaugsmes uzņēmumiem. Latvija atbalsta Komisijas iniciatīvu pārskatīt Eiropas riska kapitāla fondu noteikumus, lai šie fondi varētu finansēt pēc iespējas plašāku uzņēmumu loku, tādejādi atvieglojot finansējuma piesaisti MVU. Īpaši augsti tiek vērtēta Komisijas iniciatīva veidot Eiropas mēroga riska kapitāla fondu programmu (*VentureEU*) ar mērķi apmierināt uzņēmumu nepieciešamību pēc lielākiem riska kapitāla ieguldījumiem pēc starta posma (jaunuzņēmumi un augošie uzņēmumi). Šobrīd Latvijā ir izveidoti vairāki akselerācijas fondi un īpaši nepieciešams uzsvērt veiksmīgā Baltijas inovāciju fonda darbību, kas tika izveidots starp Baltijas valstīm ar mērķi attīstīt inovatīvus uzņēmumus.

**2. *Iekšējais tirgus – integrēta pieeja atbalstam rūpniecībai un labākai vienotā tirgus noteikumu ieviešanai un izpildes nodrošināšanai***

Pirms jaunā EK mandāta ir īpaši aktualizējušies ES Vienotā tirgus jautājumi, kas tiek skatīti dažādos formātos - arī marta Eiropadomē un sagaidāms, ka tiks pārrunāti arī maija Sibiu samitā un jūnija Eiropadomē. Tiek uzsvērts, ka tieši ES Vienotā tirgus stiprināšanai ir jābūt prioritārajai ES jomai turpmākajos gados, lai nodrošinātu un veicinātu ES konkurētspēju globālā mērogā.

Marta Eiropadomes secinājumos no dalībvalstu vadītāju puses īpaši tika uzsvērta pakalpojumu joma, digitālie jautājumi un barjeru novēršana kā prioritārie jautājumi, kam jāpievērš pastiprināta uzmanība turpmākā ES Vienotā tirgus stiprināšanā. Tāpat EK sadarbībā ar dalībvalstīm tika aicināta izstrādāt ilgtermiņa darbības plānu labākai ES Vienotā tirgus noteikumu ieviešanai un izpildes nodrošināšanai līdz 2020. gada martam.

Šobrīd ekspertu līmenī notiek darbs pie *ES Padomes secinājumu projekta par jaunu mērķtiecīgāku pieeju konkurētspējīgam ES Vienotajam tirgum*, kas sniegs Padomes priekšlikumus un norādījumus ES Vienotā tirgus stiprināšanai nākamās EK sasaukumam un darba programmai. ES Padomes secinājumus plānots apstiprināt 2019. gada 27. maija ES Konkurētspējas ministru sanāksmē.

Secinājumu projektā pausts, ka ES Vienotajam tirgum ir nepieciešama jauna stratēģija, lai ES Vienotais tirgus būtu konkurētspējīgs globālo, tehnoloģisko, drošības un ilgtspējības izaicinājumu priekšā. Līdz ar to ir nepieciešama atjaunota apņemšanās no ES dalībvalstu un ES institūciju puses strādāt pie ES Vienotā tirgus stiprināšanas. Turpmākajai ES Vienotā tirgus politikai ir jābūt integrētai un uz nākotni vērstai, nodrošinot veiksmīgu pāreju uz digitālu, visaptverošu, ģeogrāfiski balansētu un ilgtspējīgu Eiropu. ES uzņēmējdarbības videi ir jābūt atvērtai investīcijām, inovācijām un uzņēmējdarbībai dažādiem biznesa modeļiem. Pastiprinātu uzmanību ir jāvelta pakalpojumu sektora integrācijai, ieskaitot ražošanas jomu un pakalpojumu intensifikāciju ražošanas vērtību ķēdēs. Svarīga ir pieejamo instrumentu efektīva izmantošana, tajā skaitā harmonizācijas un savstarpējās atzīšanas. Digitalizācija ir veids kā panākt vairāk integrētu ES Vienoto tirgu, tāpēc tai ir jāvelta prioritāra uzmanība un digitālajiem jautājumiem jābūt horizontāli atspoguļotiem visās politikas jomās. ES regulējumam ir jābūt orientētam uz nākotni un jāņem vērā digitālie izaicinājumi, lai sekmētu inovācijas, jaunas tehnoloģijas un biznesa modeļus, tāpat jānodrošina efektīvāki publiskie pakalpojumi, kas samazinātu administratīvo slogu. Diskusijai ir izvirzīts sekojošs jautājums:

* *Kādi instrumenti un pasākumi nacionālajā un ES līmenī varētu uzlabot Vienotā tirgus noteikumu iedzīvināšanu un pielietojumu, tādējādi spēcinot ES rūpniecības un stratēģisko vērtību-ķēžu globālo konkurētspēju?*

**Latvijas nostāja[[3]](#footnote-3)**

ES Vienotā tirgus attīstība un funkcionēšana attiecībā uz preču, pakalpojumu, personu un kapitāla brīvu kustību Latvijai ir nozīmīga, jo ES Vienotais tirgus ir Latvijas lielākais eksporta un importa tirgus. Tiek lēsts, ka, novēršot ne-tarifu barjeras preču tirdzniecībā, Latvijas IKP potenciālais pieaugums varētu sasniegt papildus 3%, savukārt tirdzniecības apjoms palielinātos par 9,19%.[[4]](#footnote-4) Tādējādi Latvijai ir ļoti būtiski, lai ES Vienotā tirgus politika veicinātu uzņēmumu konkurētspēju, mazinot šķēršļus ES iekšējā tirgū un veidojot tādus priekšnoteikumus, kas nodrošinātu veiksmīgu pārrobežu sadarbību.

Latvijai ir svarīgi, ka ES Vienotā tirgus politikas jomā tiek noteikti skaidri uzdevumi un uzstādījumi, lai pēc iespējas efektīvāk un rezultatīvāk veicinātu ES Vienotā tirgus politikas mērķu sasniegšanu un nodrošinātu atbilstošu, fokusētu, apņēmīgu un koordinētu rīcību pasākumu īstenošanā. ES Vienotā tirgus stiprināšanai ir jābūt nākamās EK mandāta prioritātei. ES Vienotā tirgus stiprināšana ir pastāvīgs process, kam nepieciešama gan sektorāla, gan arī horizontāla pieeja dažādos līmeņos (ES un nacionālajā līmenī), lai nodrošinātu ES Vienotā tirgus izaugsmi un turpmāku attīstību. Latvija būtu atvērta jaunas ES Vienotā tirgus stratēģijas vai pieejas meklēšanai, lai novērstu dalībvalstu dalīšanos blokos, kas notiek darbā pie ES līmeņa regulējuma vai politiku izstrādes. Latvija norāda, ka īpaša uzmanība ir jāvelta ES Vienotā tirgus šķēršļu un barjeru novēršanai un mazināšanai, īpaši pakalpojumu jomā, kur ir liels potenciāls. Jāveicina pakalpojumu sektora ciešāka integrācija, tādējādi sekmējot arī rūpniecības konkurētspēju un pakalpojumu intensifikāciju ražošanas vērtību ķēdēs. Risinājumiem pakalpojumu jomā ir jābūt pielāgotiem konkrētās nozares un jomas specifikai, tāpēc sākotnēji būtu jāveic detalizēts sektoru vai piegādes ķēžu izvērtējums.

Latvija uzsver, ka turpmākā ES Vienotā tirgus stiprināšanā svarīga ir efektīva esošo instrumentu un risinājumu izmantošana, piemēram, savstarpējās atzīšanas principa un harmonizācijas efektīva piemērošana un to pielietojums. Tāpat Latvija uzskata, ka Eiropas standartizācijas sistēmai ir nozīmīga loma ES Vienotā tirgus funkcionēšanā un Eiropas rūpniecības nozares konkurētspējas veicināšanā globālajā tirgū. Eiropas standarti ir ļoti svarīgi uzņēmumu (jo īpaši MVU) konkurētspējas nodrošināšanai. Tie ir arī būtisks instruments ES tiesību aktu un standartizācijas politikas atbalstam, izmantojot gan tiešās, gan netiešās norādes uz standartiem. Tāpat svarīga ir nacionālās likumdošanas izstrādes un ieviešanas disciplīna un tās uzraudzība.

Latvija norāda, ka turpmākai ES konkurētspējas veicināšanai būtiski ir veidot inovācijām, digitalizācijai un izaugsmei draudzīgu vidi, mazinot tiesiskā regulējuma slogu. Izstrādājot jaunas politikas vai regulējumu jābalstās uz gala lietotāju (uzņēmēji, patērētāji) vajadzībām. Lai ES Vienotais tirgus pilnvērtīgi darbotos, ir jārespektē ES četras pamatbrīvības un ar ES līmeņa iniciatīvām nedrīkst to apdraudēt.

Tāpat konkurētspējas veicināšanai ir jāsekmē ieguldījumi digitalizācijā, pētniecībā, inovācijās un tehnoloģiju, tai skaitā, mākslīgā intelekta attīstībā. Latvijai īpaši svarīgi, lai tiktu sekmēts atbalsts arī MVU attiecībā uz piekļuvi tirgiem, globālajām vērtību ķēdēm, inovācijām un finansēm.

**3. *Energoietilpīgās rūpniecības ceļa karte***

2018. gada 28. novembrī EK publicēja ziņojumu “Tīru planētu visiem! Stratēģisks Eiropas ilgtermiņa redzējums par pārticīgu, modernu, konkurētspējīgu un klimatneitrālu ekonomiku” (turpmāk – Stratēģija). 2019. gadā, balstoties uz šo Stratēģiju, plānotas plašas diskusijas un politiskās debates par ES ilgtermiņa attīstību laika posmā līdz 2050.gadam. To rezultātā ES plānots apstiprināt un Apvienoto Nāciju Organizācijas Vispārējās konvencijas par klimata pārmaiņām sekretariātā atbilstoši Parīzes nolīgumam līdz 2020. gadam iesniegt ES oglekļa mazietilpīgas attīstības stratēģiju.

Stratēģijas pamatā ir visaptveroša padziļināta analīze par ES spēkā esošo politiku, to ietekmi uz siltumnīcefekta gāzu (turpmāk – SEG) emisijām, scenārijiem enerģētikas piegādes, transporta, ēku, rūpniecības un zemes izmantošanas sektoros, kā arī dažādi citi apsvērumi. Stratēģija apliecina ES līderību klimata pārmaiņu ierobežošanā un izklāsta vīziju, lai līdz 2050. gadam ES sasniegtu SEG neitralitāti (net-zero GHG emissions) sociāli taisnīgā un izmaksu efektīvā veidā. Stratēģija akcentē šādas pārejas sniegtās iespējas Eiropas pilsoņiem un ekonomikai, kā arī identificē izaicinājumus. Stratēģijā skaidrots, ka šobrīd ES apstiprinātās likumdošanas prasību pilnīga ieviešana līdz 2030. gadam nodrošinās SEG samazinājumu par aptuveni 45% un līdz 2050. gadam – par aptuveni 60%. Stratēģijā aplūkoti 8 scenāriji, kas 2050. gadā nodrošina SEG emisiju samazinājumu sākot no 80% līdz pat SEG neitralitātei. Stratēģijā secināts, ka, ņemot vērā aktuālāko Klimata pārmaiņu starpvaldību padomes īpašo ziņojumu par 1,5°C (turpmāk – IPCC ziņojums), ES mērķim būtu jāparedz, ka līdz 2050. gadam ES jākļūst par vienu no pirmajiem, kas sasniedz SEG neitralitāti. Lai to panāktu, ES ir nepieciešams intensificēt un paplašināt rīcību klimata pārmaiņu ierobežošanā. Stratēģijā aplūkotie scenāriji ir ar izaicinājumiem, bet tajā pašā laikā – iespējami no tehnoloģiskās, ekonomiskās, vides un sociālās perspektīvas. Stratēģijā izceltie oglekļa mazietilpīgas attīstības pamatprincipi: maksimizēt ieguvumus no energoefektivitātes, tai skaitā nulles emisiju ēkas; maksimizēt atjaunojamo energoresursu un elektrības izmantošanu, lai pilnībā dekarbonizētu Eiropas energopiegādes; īstenot tīru, drošu un savienotu mobilitāti; konkurētspējīga ES rūpniecība un aprites ekonomika kā galvenais SEG emisiju samazināšanas veicinātājs; attīstīt adekvātu viedā tīkla infrastruktūru un starpsavienojumus; gūt pilnīgus labumus no bioekonomikas un radīt būtiskas oglekļa piesaistes; pārējās oglekļa dioksīda emisijas aptvert ar oglekļa uztveršanu un uzglabāšanu.

Energoietilpīgo nozaru augsta līmeņa ekspertu grupas sanāksmē 2018. gada 28. februārī ticis secināts, ka energoietilpīgām nozarēm un EK dienestiem būtu jāizstrādā visaptverošs ģenerālplāns tādu ilgtspējīgu energoietilpīgo nozaru (turpmāk - EII) vairošanai, kas ir konkurētspējīgas un rada mazas emisijas, vienlaikus meklējot veidus, kā izstrādāt stabilu ES tiesisko regulējumu un iegūt nepieciešamās investīcijas. Savukārt 2018. gada 28. novembrī EK publicējusi ziņojumu “Tīru planētu - visiem! Stratēģisks Eiropas ilgtermiņa redzējums par pārticīgu, modernu, konkurētspējīgu un klimatneitrālu ekonomiku”.

Diskusijai ir izvirzīts sekojošs jautājums:

* *Kā Jūs uzlūkojat mijiedarbību starp nākotnes rūpniecības politikas stratēģiju un tiekšanos uz klimata-neitralitāti, sevišķi ņemot vērā nepieciešamību nosargāt un uzlabot ES konkurētspēju, veicot šo transformācijas procesu?*

**Latvijas nostāja[[5]](#footnote-5)**

Latvija šobrīd vērtē Stratēģijā iekļauto vēlamo virzību uz ES SEG neitralitāti 2050. gadā.

2019. gada 19.martā Ministru kabinets apstiprināja nacionālo pozīciju par "Par Eiropas Komisijas paziņojumu "*Tīru planētu - visiem! Stratēģisks Eiropas ilgtermiņa redzējums par pārticīgu, modernu, konkurētspējīgu un klimatneitrālu ekonomiku*"" kurā noteikts, ka Stratēģijai ir jāveicina visu ES reģionu attīstība un konkurētspēja.

Tāpat Latvija kopumā atbalsta EK centienus ar Paziņojumu dot ieguldījumu ES SEG emisiju tālākā samazināšanā, vienlaikus sniedzot ieguldījumu globālo klimata pārmaiņu mazināšanā, un ES ekonomikas modernizācijas un konkurētspējas palielināšanā.

Stratēģijai būtu jāveicina visu reģionu attīstība, konkurētspēja un jānodrošina izmaksu efektīvāko risinājumu ieviešana, ņemot vērā ne vien ES kopējo, bet arī reģionālās un nacionālās situācijas. Informēta lēmuma pieņemšanai par Stratēģiju būtu nepieciešama analīze ne tikai ES līmenī, bet arī ES dalībvalstu vai vismaz reģionu līmenī, tostarp nepieciešams analizēt un novērtēt iespējamo ietekmi uz MVU. Ņemot vērā stratēģijas ilgtermiņa ambīcijas, vēršam uzmanību uz to, ka arī finansējuma plānošanai būtu jāpieiet ar ilgtermiņa redzējumu.

Latvija piekrīt, ka šādu ambiciozu ilgtermiņa mērķu sasniegšanā būtiska loma ir pētniecības un, inovāciju attīstībai gan tehnoloģiskās, gan attīstībai, kur EK ir jāuzņemas līderības loma pētniecības, attīstības un inovāciju jomā. Tāpat nenoliedzami, ka ES rūpniecības politikas stratēģijai 2030.gadam būs būtiska loma izmaiņu nodrošināšanā ražošanā. Lai to sasniegtu būs nepieciešams veicināt sabiedrības uzvedības un patēriņa paradumu maiņu. Lai panāktu to savukārt, nepieciešams turpināt sabiedrības izglītošanu un informēšanu aizvien intensīvāk skaidrojot pārmaiņu nepieciešamību, sniegtās priekšrocības un ieguvumus. Tajā pašā laikā būtiski ir mainīt arī ražotāju domāšanas paradigmu, jo līdz šim arī uzņēmumu darbība nereti vērsta uz to, lai patērētu vairāk, piem., lai biežāk mainītu mobilos telefonus un citas elektroierīces, lai, sekojot modei, valkātu visu laiku iespējami jaunu apģērbu u.tml..

**Latvijas delegācijas sastāvs**

Delegācijas vadītājs: Ekonomikas ministrijas valsts sekretārs **Ē. Eglītis**.

Delegācijas dalībnieki: **Zaiga Liepiņa**, Ekonomikas ministrijas valsts sekretāra vietniece

Iesniedzējs: ekonomikas ministra pienākumu izpildītāja,

labklājības ministre R. Petraviča

Vīza: valsts sekretārs Ē. Eglītis

15.04.2019.

2793

O.Grigus

67013114, olafs.grigus@em.gov.lv

1. 2017. gada 16. augusta pozīcijā Nr.1 *“Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu Komitejai „Eiropas rūpniecības digitalizācija. Digitālā vienotā tirgus priekšrocību izmantošana pilnā apmērā”*

2017. gada 28. novembra nacionālajā pozīcijā Nr.1 *"Komisijas ziņojums Eiropas Parlamentam, Eiropadomei, Padomei, Eiropas Ekonomikas un sociālo lietu komitejai, Reģionu Komitejai un Eiropas Investīciju bankai "Ieguldījumi gudrā, inovatīvā un ilgtspējīgā rūpniecības attīstībā. Atjaunotā ES rūpniecības politikas stratēģija""*

2018. gada 11. septembra pozīcijā Nr.1 *“Par priekšlikumu Eiropas parlamenta un Padomes regula, ar ko izveido Vienotā tirgus, uzņēmumu, tostarp mazo un vidējo uzņēmumu, konkurētspējas un Eiropas statistikas programmu un atceļ Regulu (ES) Nr. 99/2013, Regulu (ES) Nr. 1287/2013, Regulu (ES) Nr. 254/2014, Regulu (ES) Nr. 258/2014, Regulu (ES) Nr. 652/2014 un Regulu (ES) 2017/826”* [↑](#footnote-ref-1)
2. [↑](#footnote-ref-2)
3. 2018. gada 11. septembra pozīcijā Nr.1 *“Par priekšlikumu Eiropas parlamenta un Padomes regula, ar ko izveido Vienotā tirgus, uzņēmumu, tostarp mazo un vidējo uzņēmumu, konkurētspējas un Eiropas statistikas programmu un atceļ Regulu (ES) Nr. 99/2013, Regulu (ES) Nr. 1287/2013, Regulu (ES) Nr. 254/2014, Regulu (ES) Nr. 258/2014, Regulu (ES) Nr. 652/2014 un Regulu (ES) 2017/826”* [↑](#footnote-ref-3)
4. The Cost of Non-Europe in the Single Market, September 2014, European Parliamentary Research Service: <http://www.europarl.europa.eu/RegData/etudes/STUD/2014/510981/EPRS_STU%282014%29510981_REV1_EN.pdf> [↑](#footnote-ref-4)
5. 2019. gada 19. marta pozīcijā Nr.1 *“Par Eiropas Komisijas paziņojumu “Tīru planētu -- visiem! Stratēģisks Eiropas ilgtermiņa redzējums par pārticīgu, modernu, konkurētspējīgu un klimatneitrālu ekonomiku””* [↑](#footnote-ref-5)